Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Граѓанската иницијатива Охрид ЅОЅ, поднесена против Општина Охрид, по предметот Барање за пристап до информации од јавен карактер, на 27.04.2023 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид ЅОЅ, поднесена против Општина Охрид, заведена во Агенцијата под бр.08-157 на 12.04.2023 година, по предметот Барање за пристап до информации од јавен карактер,**СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр. УП 03-238 од 28.03.2023 година, се поништува.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Граѓанската иницијатива Охрид ЅОЅ, како што е наведено во Жалбата, на 02.03.2023 година поднела Барање за пристап до информации од јавен карактер до Општина Охрид, со кое побарала да и се достави по е-маил следната информација:

„1. Да ни се достават услови за планирање на просторот за УПВНМ Индустриска зона Мауцкер, КО Долно Лакочере вон град, Охрид.“.

Постапувајќи по Барањето на Барателот, Имателот на информации во врска со ова Барање донел Решение со кое се уважува барањето на Барателот бр.УП.03-238 од 28.03.2023 година. Во образложението на обжаленото Решение е наведено: „Постапувајќи по барањето за слободен пристап до информации од јавен карактер на барателот, се побара одговор од секторот за урбанизам, кој со допис бр.19-3060/4 од 21.03.2023 г. достави одговор кој е во прилог на ова решение“. Во прилог го доставил и Одговорот на барање од Скеторот за правни работи бр.19-3060/4 од 21.03.2023 година. Во Одговорот е наведено дека: „..Ве известуваме дека Условите за планирање на просторнот за УПВНМ Индустриска зона Мауцкер..изработени се од Агенцијата за планирање на просторот. Ве упатуваме да се обратите до нив како институција која ги изработила истите, на понатамошно постапување.“

Незадоволен од горенаведеното Решение, Барателот на информацијата, во законски предвидениот рок поднесе Жалба, заведена во Агенцијата под арх. бр. 08-157 на 12.04.2023 година. Во жалбата е наведено дека: „...фактот што Општина Охрид не ја продуцирал информацијата е ирелевантен во случајов. Општина Охрид ја поседува информацијата која не е јавно достапна и следствено треба да одговри на барањето со доставување на истата.“

Агенцијата, со електронски допис бр.08-157 од 12.04.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 18.04.2023 година Општина Охрид до Агенцијата достави емаил во кој наведува дека: „Благовремено е побаран одговор од секторот за урбанизам, со назнака итно. Но до овој момент од нив немаме повратна информација. По добивање на нивниот одговор истиот ќе ви биде проследен.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Општина Охрид бр. УП 03-238 од 28.03.2023 година го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер,по разгледувањето на Жалбата и другите списи во врска со предметот, утврди декаИмателот на информации не постапил согласно одредбите од Законот за слободен пристап до информации од јавен карактер.

Во врска со наводите во Образложението на одговорот на секторот, Агенцијата му укажува на Имателот на информации дека, доколку утврдил дека не располага со бараната информација, ниту ја создал бараната информација, бил должен да постапи согласно член 18 од Законот за слободен пристап до информации од јавен карактер, во кој е наведено дека, „ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информација и за тоа да го извести барателот“.

Согласно член 3 алинеја 2 од Законот за слободен пристап до информации од јавен карактер **„информација од јавен карактер“** е информација во која било форма што ја создал или со која располага имателот на информацијата согласно со неговите надлежности.

Во конкретниот случај, од причина што Имателот на информации во своето Решение бр.УП 03-238 од 28.03.2023 година не наведува дека не располага со бараната информација, должен е одново да го разгледа Барањето и да донесе Решение со кое ќе го уважи Барањето и на барателот ќе му ја достави бараната информација, на начин и во форма наведени во Барањето.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**